የኮምቦልቻ – ባቲ – ሚሌ አስፋልት መንገድ  አገልግሎት መስጠት ጀመረ
አማራ ክልልን ከአፋር ክልል ጋር የሚያገናኘው የኮምቦልቻ – ባቲ – ሚሌ አስፋልት መንገድ  ግንባታ ተጠናቆ አገልግሎት መስጠት ጀመረ፡፡የኮምቦልቻ-ባቲ-ሚሌ መንገድ በጠጠር ደረጃ በነበረበት ጊዜ ይወስድ የነበረውን የሙሉ ቀን ጉዞ ወደ 3 ሰአት ማሳጠር መቻሉንም የኢትዮጵያ መንገዶች ባለስልጣን የኮሙኒኬሽን ዳይሬክተር አቶ ሳምሶን ወንድሙ አስታውቀዋል፡፡ለግንባታው ወጭ የተደረገው 2ነጥብ 8 ቢሊየን ብር ከዓለም ባንክ በተገኘ ብድር እና በኢትዮጵያ መንግስት የተሸፈነ ነው፡፡ከዚህ በፊት በጠጠር ደረጃ የነበረውና የ 133 ኪሎ ሜትር ርዝመት ያለው መንገዱ ተጠናቆ ስራ መጀመሩ ጊዜያቸውን ለመቆጠብ እና የነበረውን የትራንስፖርት እንግልት ለማስቀረት እንደረዳቸው ተጠቃሚዎች ገልጸዋል፡፡ምንም እንኳን ግንባታውን ለማካሄድ የመሬቱ መልከአ-ምድራዊ አቀማመጥ አስቸጋሪ የነበረ ቢሆንም በተያዘለት ጊዜ እና በጀት ማጠናቀቅ ተችሏል ያሉት የግንባታው ስራ ተቋራጮች እና አማካሪዎች የመንግስትና የአካባቢው የስራ ኃላፊዎችን ትብብር አድንቀዋል፡፡ዋልታ እንደዘገበው መንገዱ የኢንዱስትሪ ማዕከል የሆነችውን ኮምቦልቻ ከተማ በአፋር ክልል በኩል ከጅቡቲ ጋር በማገናኘት የገቢና የወጭ ንግድን ለማፋጠን ከማስቻሉም ባለፈ ለአካባቢው ነዋሪዎች የተመቻቸ ዘመናዊ የትራንስፖርት አገልግሎት እና የገበያ አቅርቦት ያስገኛል ተብሏል፡፡